ประธานวิปฝ่ายค้าน มองว่า ร่าง พ.ร.บ.กัญชากัญชง โอกาสผ่าน 50-50 ขึ้นอยู่กับรัฐบาล
นายสุทิน คลังแสง ประธานวิปฝ่ายค้าน คาดว่า สัปดาห์หน้าจะได้พิจารณาร่าง พ.ร.บ.กัญชากัญชง ส่วนแนวโน้มจะล้มหรือไม่ ก็ขึ้นอยู่กับรัฐบาล เพราะฝ่ายค้านยืนยันว่า ต้องเป็นกัญชาทางการแพทย์เท่านั้น และส่วนตัวคิดว่า ไม่จำเป็นต้องปลดล็อกให้กัญชาออกจากยาเสพติด การให้กัญชาเป็นยาเสพติดประเภทที่ 5 ก็สามารถใช้ทางการแพทย์ได้ อย่างไรก็ตาม เป็นที่น่าสังเกตว่า ร่าง พ.ร.บ.กัญชากัญชงนั้น เพิ่มสาระขึ้นมาใหม่จำนวนมากจนเหมือนเป็นร่างใหม่ ดังนั้น ร่างดังกล่าวจึงจะต้องผ่านกระบวนการฟังความเห็นจากประชาชนหรือไม่ ทั้งนี้ ยอมรับว่า โอกาสที่ ร่าง พ.ร.บ.กัญชากัญชง จะผ่าน 50-50 ขึ้นอยู่กับพรรคพลังประชารัฐขณะที่การประชุมสภาผู้แทนราษฎร วันนี้ (3 พ.ย.65) จะหารือเรื่องทั่วไปตามปกติ  ก่อนเข้าสู่การพิจารณากระทู้ถามสดที่ฝ่ายค้านได้ยื่นเรื่องมติคณะรัฐมนตรีว่าด้วยการอนุญาตให้ชาวต่างชาติครอบครองกรรมสิทธิ์ที่ดินได้คนละไม่เกิน 1 ไร่ แลกกับการลงทุนในไทย 40 ล้านบาท โดยนายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ตอบรับที่จะมาชี้แจงกระทู้ถามสดแล้ว จากนั้น ในช่วงบ่าย ฝ่ายค้านจะเสนอญัตติด่วนเรื่องเหตุโศกนาฏกรรมที่จังหวัดหนองบัวลำภู และเรื่องน้ำท่วมในหลายพื้นที่ ทั้งนี้ อาจจะมีเรื่องการอนุญาตให้ต่างชาติครอบครองที่ดินด้วยเช่นกันส่วนเสียงการลงมติของร่าง พ.ร.บ.สุราก้าวหน้าเมื่อวานนี้ (2 พ.ย.) ประธานวิปฝ่ายค้าน ระบุว่า ได้วิเคราะห์กับในกลุ่ม ส.ส.ว่า เป็นสัญญาณที่จะมีปัญหาเกิดขึ้นในสองฝ่าย  ฝ่ายรัฐบาลก็มีปัญหาเรื่องเอกภาพ ส่วนฝ่ายค้านก็จะต้องทำหน้าที่ให้หนักขึ้นในช่วงที่เหลือสำหรับการยื่นญัตติอภิปรายทั่วไปรัฐบาลแบบไม่ลงมติมาตรา 153 นั้น ตอนนี้ดูสถานการณ์อยู่ ซึ่งหลังเสร็จสิ้นการประชุมเอเปคก็น่าจะประชุมได้เลย